Tievknābja kuitala

Tievknābja kuitala (Numenius tenuirostris) ir sloku dzimtas (Scolopacidae) tārtiņveidīgais putns, kurš mūsdienās ir izmiris. Tas ligzdoja Sibīrijas dienvidos, bet ziemoja Vidusjūras reģionā.IUCN: Numenius tenuirostris Ģeogrāfisko variāciju nav.IOC World Bird List: Sandpipers, snipes, courser, 2020

 Izplatība un sugas statuss 
Tievknābja kuitala bija ļoti reti sastopama putnu suga, kam tika piešķirts īpaši apdraudētas sugas statuss. Pēc sugas atzīšanas par izmirušu tā kļuva par nākamo izzudušo Eiropā sastopamo putnu sugu pēc milzu alka izmiršanas 1852. gadā.

Tievknābja kuitala 19. gadsimtā bija regulāra ieceļotāja Rietumeiropā, kur tā bija viens no medījuma putniem. Tomēr 20. gadsimta pirmajā ceturksnī (no 1914. gada līdz 1924. gadam) bijusi zināma tikai viena šīs sugas ligzdošanas vieta Sibīrijas dienvidos — ziemeļos no Omskas (Taras rajonā, 57°N 74°E). Pēc tam nav atrasta neviena cita tievknābja kuitalas ligzdošanas vieta, neskatoties uz neatlaidīgiem meklējumiem.

Ziemot putns devās uz Vidusjūras reģionu gan Eiropas dienvidos, gan Ziemeļāfrikā, arī Irākas dienvidos, Persijas līča ziemeļu piekrastēs un Omānā, reizēm ieklejojot Rietumeiropā, Kanāriju un Azoru salās, Kanādā un Japānā. Pēdējais tievknābja kuitalas novērojums tradicionālajās ziemošanas vietās (Marokā) veikts 1997.—1998. g. ziemā. 1995. gadā tika novēroti 20 īpatņi Itālijā, 1998. gadā viens jaunais putns Anglijā (Nortamberlendā).

Pēdējie pārliecinošie novērojumi sugai bijuši Ungārijā 2001. gada aprīlī, 2003. gada jūlijā (4 īpatņi Donavas deltā), 2004. gada augustā (6 īpatņiem arī Donavas deltā).Zhmud, M. 2005: Slender-billed Curlew: promising discovery in the Danube delta Wader Study Group Bull. 106: 51—54Goriup, Paul; Baboianu, Grigore & Chernichko, Joseph (2007): The Danube Delta: Europe's remarkable wetland British Birds 100: 194—213 ISSN 0007-0335 Pavisam pēdējais novērojums sugai bijis 2006. gadā Albānijā, kad tika redzēts viens putns. Lai gan šad un tad pienāk ziņas par sugas novērošanu, tomēr gadījumi nav fiksēti fotogrāfijās, tādēļ tie netiek pieņemti par droši pierādītiem.

Par galveno iemeslu putna izmiršanā būtu minama Vidusjūras reģiona iedzīvotāju tradīcija medīt jebkādu sugu kuitalas. Otrs iemesls varētu būt piemērotu ziemošanas teritoriju samazināšanās, lai gan ligzdošanas teritorijas Sibīrijā joprojām ir neskartas un drošas. Iespējams, putni bija sākuši ligzdot citās vietās, areālam novirzoties uz Kazahstānas ziemeļiem.

 Latvijā 
Latvijā bijis fiksēts viens tievknābja kuitalas datēšanas gadījums, kad 1926. gada rudenī Vecgulbenē ticis nošauts viens īpatnis, tomēr šis gadījums nav uzskatāms par pārliecinoši pierādītu — iegūtais eksemplārs nav saglabājies, noteikšanas pazīmju apraksts nav publicēts, taksidermista putnu noteikšanas prasmes arī nav zināmas. Mūsdienās suga izslēgta no Latvijas putnu saraksta.

 Izskats 
Tievknābja kuitala ir vidēji liela kuitala. Tās ķermeņa garums ir 36—41 cm, spārnu izplētums 80—92 cm, svars 255—360 g.Alive: Slender-billed Curlew (Numenius tenuirostris) Apspalvojums pelēkbrūni raibumots: mugura un kakla aizmugure tumša, toties kakla priekšpuses un pavēderes raibumi izceļas uz gaiša fona, zemaste un spārnu apakšas baltas. Arī uz muguras balts, nosmailots virsastes laukums. Galva tumša ar gaišām svītrām virs acīm. Vairošanās sezonas laikā uz sāniem veidojas tumši, sirds formas lāsveida raibumi, kādi nav raksturīgi pārējām kuitalām. Knābis garš, liekts, slaids, ļoti tievu, smalku knābja galu. Abi dzimumi izskatās vienādi, bet mātītes lielākas un ar garāku knābi. Jaunie putni līdzīgi pieaugušajiem, bet uz to sāniem tumšās svītras un lāsveida raibumiņi veidojas pēc pirmās ziemas.

 Līdzīgas sugas 
Savvaļā tievknābja kuitala ir viegli sajaucama gan ar augumā lielāko parasto kuitalu, gan lietuvaini, kurš ir apmēram vienā lielumā ar minēto sugu. Salīdzinot ar kuitalu, tievknābja kuitala kopumā ir ne tikai mazāka, bet arī gaišāka, baltāka, knābis tai ir īsāks, slaidāks un pie knābja pamatnes taisnāks. Arī apspalvojuma tumšie raibumiņi kuitalai ir garenāki, bet tievknābja kuitalai apaļāki. Toties tumšā galva atgādina lietuvaiņa galvas izskatu, tomēr pēdējam ir divas tumšas joslas pāri galvai, savukārt tievknābja kuitalai josla ir centrāla, kā arī tumšie laukumi no gaišajiem nodalās ar izteiktu kontrastu un konkrētām robežām. Kopumā tās vispamanāmākā pazīme savvaļā ir tievknābja kuitalas gaišums.

 Uzvedība 
Par tievknābja kuitalas bioloģiju nav zināms daudz faktu. Tā ir izteikts gājputns, kas ligzdo pārejas biotopā starp purvainiem mežiem un stepi. Iespējams, ligzdošanas sezonā tievknābja kuitalai ir bijuši specifiski barošanās ieradumi. Valda uzskats, ka tievknābja kuitala ligzdo nelielās kolonijās, ligzdām atrodoties 2—15 m attālumā vienai no otras. Dējumā tipiski 4 olas, perēšanai notiekot maijā. Ziemošanas sezonā tievknābja kuitalas pulcējās lielos baros, kopīgi migrējot un barojoties. Rudens migrācija parasti notika septembrī, pavasara martā. Ziemošanai tika izvēlēti sāls ezeru, zivju dīķu, lagūnu krasti, stepe, pat pustuksnesis ar lielām ūdenstilpēm. Ļoti bieži tievknābja kuitala ir tikusi novērota jūras krastā. Līdzīgi kā citas kuitalas, tā barojas ar nelieliem bezmugurkaulniekiem, kurus atrod ūdenstilpju dūņās, tās pārbaudot un iztaustot ar garo knābi.

 Atsauces 

 Ārējās saites 

 Latvijas Daba: Tievknābja kuitala
 BirdLife: Slender-billed Curlew Numenius tenuirostris 
 Avibase: Slender-billed Curlew Numenius tenuirostris Vieillot, 1817
 BirdGuides: Slender-billed Curlew (Numenius tenuirostris)

Kategorija:Kuitalas
Kategorija:Eiropas putni
Kategorija:Āzijas putni
Kategorija:Ziemeļamerikas putni